ઉમા નગરશેઠે પ્રાસંગિક વક્તવ્ય અને આવકારવિધી કર્યા બાદ,યજમાન ગાયક શ્રી.મનોજ મહેતાએ નટરાજ સ્તૂતિથી કાર્યક્રમની શરૂઆત કરી અને સ્વરકિન્નરી સ્મિતા વસાવડાએ શ્રી. અવિનાશભાઇની જાણીતી રચના ‘માડી તારું કંકુ ખર્યું ને સૂરજ ઉગ્યો‘રજૂ કરી.મનોજ અને કલ્પનાએ નરસિંહ મહેતાનું ‘વૈશ્નવજન તો તેને રે કહીએ‘ગાયું. મ્રુત્યુની તીવ્ર સંવેદના અને અભિવ્યક્તિની કોમળતા વર્ણવતી, રાવજી પટેલની ક્રુતિ ‘મારી આંખે કંકુના સૂરજ આથમ્યા‘મનોજ મહેતાના કંઠે રજૂ થતાં, ઘણા ભાવકોની આંખો ભીંજાઇ ગઈ હતી.ઉદયન શાહના ધીર ગંભીર કંઠે ,અવિનાશભાઇની રચના ‘ ચાલ્યા જ કરું છું‘ તથા બરકત વિરાણીની રચના ‘નજરના જામ છલકાવીને ચાલ્યા ક્યાં તમે‘ રજૂ થયા પછી સ્મિતાજીએ ‘રામ તમે સીતાજીને તોલે ના આવો‘ રજૂ કરી હતી.આ ગીત ઘણી સ્ત્રી-ગાયિકાઓને કંઠે સાંભળવાનો મોકો આ લખનારને મળ્યો છે, પણ સ્મિતાજીને કંઠે સાંભળીને તો ધન્યતાનો અનુભવ થઈ ગયો.અવિનાશભાઇના ‘મારે પાલવડે બંધાયો જશોદાનો લાલો‘ સ્મિતાજીના કંઠે રજૂ થતાં,ભાવવિભોર શ્રોતાઓએ તાળીઓના તાલે સાથ આપ્યો હતો.